'હિંમતનગરના વિકાસમાં મહેતાપુરાનું અનન્ય યોગદાન'
> શ્રી રામદૂત શકિત મિત્ર મંડળ દ્વારા પાલિકાના પ્રમુખ-ઉપપ્રમુખનો સત્કાર સમારંભ યોજાયો
હિંમતનગરમાં મહેતાપુરાની પવિત્ર ભૂમિએ અનેક રાષ્ટ્ર સમર્પિત કાર્યકરો આપ્યા છે. રાષ્ટ્ર સેવામાં સમર્પિત કાર્યકરોનું હિંમતનગરના વિકાસમાં પણ અનન્ય યોગદાન રહ્યુ છે. શહેરના વિકાસ સાથે નગરપાલિકાને પારદર્શી, સ્વચ્છ અને સુદ્રઢ નિર્ણાયક શકિત દ્વારા આર્થિક રીતે સબળ બનાવવાનો વહીવટ વિસ્તારના પાયાના કાર્યકરોથી માંડી શહેરના આગેવાનોએ કર્યો હોવાથી તેના મીઠા ફળ આજે શહેરના નગરજનો ચાખી રહ્યા છે અને વર્તમાન પ્રમુખ અને ઉપપ્રમુખની પાલિકાની ટીમ પણ આવો સ્વચ્છ, પારદર્શી વહીવટી આપીને શહેર સુખાકારી માટેની નગરજનોની આકાંક્ષાઓને પરિપૂર્ણ કરશે તેમાં લેશમાત્ર શંકાને કોઇ સ્થાન નથી તેમ હિંમતનગર પાલિકાના નવનિયુકત પ્રમુખ-ઉપપ્રમુખના સત્કાર સમારંભમાં ઉપસ્થિત રહેલા દીવ-દમણ અને દાદરાનગર હવેલીના પ્રશાસક તેમજ પૂર્વ ગૃહ રાજયમંત્રી પ્રફુલભાઇ પટેલે સમારંભના અધ્યક્ષ સ્થાનેથી જણાવ્યુ હતું.
મહેતાપુરાના શ્રી રામદૂત શકિત મિત્ર મંડળ આયોજીત શનિવારે રાત્રે યોજાયેલા હિંમતનગર નગરપાલિકાના નવનિયુકત પ્રમુખ અનિરૂધ્ધભાઇ સોરઠીયા અને ઉપપ્રમુખ શ્રીમતી જયાબેન પટેલના સત્કાર સમારંભ પ્રસંગે આવેલા દીવ-દમણ અને દાદરાનગર હવેલીના પ્રશાસક અને પૂર્વ ગૃહ રાજયમંત્ર પ્રફુલભાઇ પટેલે જણાવ્યુ હતું કે, મહેતાપુરાની ભૂમિ પવિત્ર ભૂમિ છે, જે મારી કર્મ અને જન્મભૂમિ છે. હિંમતનગરના વિકાસમાં મહેતાપુરાનું પણ મહત્વનું યોગદાન રહ્યુ છે. પહેલાના હિંમતનગરે આજે નવું કલેવર ધારણ કર્યુ છે અને તેની પાછળ વર્ષોથી વહીવટ કરતા ભારતીય જનતાપાર્ટીના સુકાનીઓનો સ્વચ્છ અને પારદર્શી વહીવટ કારણભૂત છે. શહેરના વિકાસ માટે અગાઉના આગેવાનોએ આપેલા સ્વચ્છ, કરકસરયુકત અને પાલિકાને એક સક્ષમ પાલિકા બનાવવા જે રીતે કમર કસી હતી તે રીતે જ વર્તમાન પ્રમુખની ટીમ વહીવટ કરવામાં સમર્થતા દાખવશે તેવી મને પૂરેપૂરી શ્રધ્ધા હોવાનું કહી પાલિકાના બંને પદાધિકારીઓને અભિનંદન આપ્યા હતા.
મુખ્ય મહેમાન પદે ઉપસ્થિત હિંમતનગરના ધારાસભ્ય રાજેન્દ્રસિંહ ચાવડાએ પણ ગઇકાલના હિંમતનગર અને આજના હિંમતનગરનો ચિતાર રજૂ કરી ભાજપની પાલિકા દ્વારા પ્રજાહિતમાં થયેલા વિકાસ કામોની જાણકારી આપી પાલિકાના નવનિયુકત પદાધિકારીઓ પણ પોતાની ટીમ સાથે ખભેખભા મિલાવી શહેરની વિકાસ ગતિને વેગ આપવા માટે કટિબધ્ધ રહેશે જ તેવી પ્રતિબધ્ધતા વ્યકત કરી હતી. આ પ્રસંગે ઉપસ્થિત જિલ્લા ભાજપ પ્રમુખ જે.ડી.પટેલ, બિન અનામત આયોગના ઉપાધ્યક્ષ રશ્મિભાઇ પંડયાએ પણ પ્રાસંગિક પ્રવચનો કર્યા હતા. પાલિકા પ્રમુખ અને ઉપપ્રમુખના સત્કાર સમારંભ પ્રસંગે પૂર્વ પ્રમુખ શ્રીમતી નિલાબેન પટેલ, જિલ્લા અગ્રણી વિજયભાઇ પંડયા, ઝરણેશ્વર મંદિરના મહંત પ.પૂ. લક્ષ્મણભારતીજી બાપુ ઉપસ્થિત રહ્યા હતા.
ઉપસ્થિત મહેમાનોનું ગાયત્રી મહિલા પરિવારની બહેનોએ કુમકુમ તિલકથી તેમજ મહેતાપુરાના દાતા હંસરાજભાઇ પટેલ, રજનીભાઇ ભટ્ટ અને ભાનુભાઇ ભટ્ટ દ્વારા સ્વાગત કરાયુ હતું. આ પ્રસંગે શ્રી રામદૂત શકિત મિત્ર મંડળના પૂર્વ પ્રમુખ ભવાનસિંહ રાઠોડ, શંભુભાઇ ભટ્ટ, ધર્મેન્દ્ર રાવલ, રાજુસિંહ રાઠોડ, દેવાંગ રાવલ, ગીરીશ મિસ્ત્રી, ભરતભાઇ રાવલ, દિલીપસિંહ રાઠોડ, ઘનશ્યામસિંહ ભાટી, મહેશ વાળંદ, કનુભાઇ દવે સહિતના કાર્યકરોએ પાલિકાના પ્રમુખ અનિરૂધ્ધભાઇ સોરઠીયાનું સાફા સાથે પુષ્પહાર પહેરાવી ઉષ્માભેર સ્વાગત કર્યુ હતું. સમગ્ર કાર્યક્રમનું સંચાલન પૂર્વ આચાર્ય મનુભાઇ ભટ્ટ અને ભરતભાઇ પરમાર દ્વારા થયુ હતું. આ પ્રસંગે પાલિકા પ્રમુખ દ્વારા ઉપસ્થિત પાલિકાના પૂર્વ પ્રમુખ સહિત સિનીયર સીટીઝનોનું પણ શાલ ઓઢાડી બહુમાન કરાયુ હતું.